Staat dok miljoene op vir ‘wasgoeddraad’ langs grensDie splinternuwe en peperduur grensdraad tussen Suid-Afrika en Zimbabwe val oënskynlik reeds uitmekaar. ŉ Wasgoeddraad. Só het die DA Vrydag die nuwe grensdraad tussen Suid-Afrika en Zimbabwe bestempel wat teen R37 miljoen – oftewel sowat R1 miljoen per kilometer – tussen die twee lande opgerig is. Die draad is inderhaas opgerig om die verspreiding van Covid-19 tussen dié lande te voorkom. Samantha Graham-Maré, die DA se woordvoerder oor openbare werke en infrastruktuur, sê daar is eens na die grensdraad as die “Slang van vuur” verwys weens die 2 800 volt wat deur die oorspronklike grensdraad gevloei het. Dié grensdraad was glo bykans ondeurdringbaar, maar weens ŉ gebrek aan instandhouding en patrollies deur die weermag het dit die afgelope paar jaar basies in ŉ sif verander. Dít ten spyte van die 3 m hoë dubbeldraad aan albei kante van die elektriese heining wat die grens tussen Suid-Afrika en Zimbabwe aandui. Graham-Maré sê die uitbreking van Covid-19 moes dié situasie verander en die aankondiging deur die minister van openbare werke, Patricia de Lille, dat herstel aan 40 km van die grensdraad gedoen gaan word, sou ŉ nuwe era vir die bykans nie-bestaande grens inlui. Dit moes verseker dat die grensdraad, wat gesteel en gebruik word om veekrale in die omgewing op te rig, behoorlik herstel word. Volgens De Lille is daar aan alle noodverkrygingsmaatreëls voldoen. Die aanstel van ŉ kontrakteur is ook bespoedig om te verseker dat niemand die land onwettig binnekom nie. “Ongelukkig was daar binne dae foto’s van enorme gate in die nuwe draad. Berigte oor die draad wat gesteel word, het gevolg. Die minister het gesê sekuriteit sou verhoog word om te verseker dit gebeur nie verder nie,” het Graham-Maré gesê. “Wat vir ŉ grensdraad het ons opgerig wat sy eie sekuriteit benodig? Watter gehalte materiaal is gebruik wat kwalik ŉ draadsnyer kan weerstaan en wie het die spesifikasies vir die draad opgestel? ŉ Wildheining op ŉ gewone wildplaas is tussen 1,8 m en 2,4 m hoog. ŉ Grensdraad soos die een tussen Marokko en Spanje is 6 m hoog. Dié grensdraad, wat R37 miljoen gekos het, moes ondeurdringbaar gewees het. Duidelik is dit nie.” Graham-Maré het gesê nadat De Lille aanvanklik teruggekrabbel het oor die aanstelling van die kontrakteur deur ŉ benoemingsproses, het sy intussen gevra dat die ouditeur-generaal ŉ omvattende oudit van die projek doen. Die DA het ook vrae aan De Lille gestel oor die proses wat gevolg is. Graham-Maré het gesê as die doel van die heining net tydelik was om Suid-Afrika teen Covid-19 te help beskerm, sou dit dalk nog verskoon kon word. “Maar dit was nie – dit is geloof as die nuwe grensdraad tussen Suid-Afrika en Zimbabwe. “As ons ons grense wil beskerm het ons ŉ ‘Slang van vuur’ nodig, nie ŉ wasgoeddraad wat amper R1 miljoen per kilometer gekos het nie.”